ธ.พ.ยังไม่จัดชั้นลูกหนี้โครงการมาบตาพุดเป็นลูกหนี้ที่มีปัญหา
โพสต์ทูเดย์-บล. เอเชียพลัส ประเมินผลกระทบโครงการมาบตาพุดต่อสถาบันการเงิน พบว่า ไม่มีนัยที่จะกระทบทางตรง แต่เป็นผลกระทบทางอ้อมมากกว่า โดยธนาคารพาณิชย์พร้อมให้ความร่วมมือและช่วยเหลือลูกหนี้โครงการมาบตาพุด มากกว่าจัดชั้นหนี้มีปัญหา
8 ม.ค. 2553

โพสต์ทูเดย์-บล. เอเชียพลัส ประเมินผลกระทบโครงการมาบตาพุดต่อสถาบันการเงิน พบว่า ไม่มีนัยที่จะกระทบทางตรง แต่เป็นผลกระทบทางอ้อมมากกว่า โดยธนาคารพาณิชย์พร้อมให้ความร่วมมือและช่วยเหลือลูกหนี้โครงการมาบตาพุด มากกว่าจัดชั้นหนี้มีปัญหา
ฝ่ายวิจัย บล.เอเชียพลัส ออกรายงานวิเคราะห์ผลกระทบจากปัญหาการระงับโครงการก่อสร้างในนิคมอุตสาหกรรมมาบตาพุด ที่มีต่อสถาบันการเงินที่เป็นเจ้าหนี้ พบว่า จากความยืดเยื้อของขั้นตอนดำเนินการให้ถูกต้องตามกฎหมาย อาจทำให้ลูกหนี้บางรายไม่สามารถชำระหนี้ได้ตามกำหนดเวลา แต่ธนาคารพาณิชย์ส่วนใหญ่ ยืนยันว่า จะยังไม่ดำเนินการจัดชั้นหนี้เป็นลูกหนี้ที่มีปัญหา เนื่องจากคาดการณ์ว่าปัญหาที่ยืดเยื้อจะมีข้อยุติได้ไม่เกิน 1 ปี ในทางตรงข้าม ธ.พ. ยังจะให้ความช่วยเหลือในการผ่อนปรนเงื่อนไขการชำระหนี้ทั้งเงินต้นและอัตราดอกเบี้ย เพื่อให้ลูกหนี้สามารถประคองธุรกิจไปได้ในช่วงของการรอคอยความชัดเจนดังกล่าว
ฝ่ายวิจัยมีความเห็นว่า ผลกระทบโดยตรงต่อธนาคารพาณิชย์นั้นไม่มีนัย เนื่องจากมูลหนี้ที่ปล่อยคิดเป็นสัดส่วนที่ต่ำมากเทียบกับสินทรัพย์รวมดังกล่าวข้างต้น แต่ผลกระทบที่เกิดขึ้นส่วนใหญ่จะเป็นผลกระทบทางอ้อมมากกว่าซึ่งจะนำไปสู่การชะลอตัวของการลงทุนภาคเอกชนสำหรับโครงการใหม่ๆ ที่เกิดขึ้นเพราะต้องปฎิบัติให้ถูกต้องตามกฎหมายใหม่ และสร้างแรงกดดันต่อการเติบโตของสินเชื่อทั้งระบบในปี 2553
ทั้งนี้ BBL มีสัดส่วนการปล่อยสินเชื่อในโครงการมาบตาพุดสูงสุดของกลุ่มฯ ซึ่งในโครงการที่ถูกระงับดังกล่าวนั้น มีมูลหนี้ที่ปล่อยราว 6 พันล้านบาท ส่วนใหญ่เป็นลูกหนี้ในกลุ่ม SCG และ Dow Chemical ซึ่งถือเป็นบริษัทชั้นนำที่มีฐานะการเงินแข็งแกร่ง จึงไม่น่ามีปัญหาในการชำระหนี้ แต่ในกรณีเลวร้ายสุดหาก BBL ต้องทำการกันสำรองหนี้ฯ ก็สามารถใช้เงินกันสำรองหนี้ฯ ส่วนเกินจากเกณฑ์ ธปท. ที่มีอยู่กว่า2.8 หมื่นล้านบาทมาจัดสรรเป็นสำรองสำหรับลูกหนี้เฉพาะรายได้
เช่นเดียวกับ KBANK ซึ่งมีมูลหนี้ที่ปล่อยในระดับที่ไม่มีนัยฯ ก็สามารถดำเนินการได้โดยในแนวทางเช่นเดียวกับ BBL ส่วนในกรณีของ KTB นั้น แม้ธนาคารฯ จะมีเงินกันสำรองส่วนเกินระดับต่ำ แต่ก็ยืนยันว่าจะยังไม่ดำเนินการเพื่อเพิ่มสำรองหนี้ฯ สำหรับลูกหนี้ในมาบตาพุดซึ่งจะส่งผลกระทบต่อผลการดำเนินงานโดยรวมแต่อย่างใด